རྒྱུད་ཉི་ཟེར་སྒྲོན་མ་ནས་ཀྱང་རྒྱ་གར་ནི་འོལ་གླིང་གི་ལྷོ་ཕྱོགས་སུ་ཡིན་སྐོར་བཤད་པས་དཔེ་ཆ་དེ་ནས་འོལ་གླིང་གང་དུ་ངོས་འཛིན་མིན་གསལ་པོར་ཧ་གོ་ནུས་པ་ཡིན།དཔེ་རྙིང་སྲིད་པ་སྤྱི་མདོས་ལས།བསྭོ་ཡ་ཀི་སྐྱིད་པོ་ཡུལ།།ཉམས་དགའ་བག་རེ་བྲོ།།ཆུ་རྒྱལ་བཞི་འདུས་མགོ།།རི་རྒྱལ་ཏི་སེའི་མདུན།།མཚོ་རྒྱལ་མ་པང་འགྲམ།།འོལ་གླིང་གཡུ་ཡི་མཁར།།བཞུགས་གནས་ངོ་རེ་མཚར།།དེ་འདྲའི་སྐུ་མཁར་ན།།སུ་སུ་མ་བཞུགས།།བཞུགས་པ་གཤེན་གྱི་ལྷ།།གཤེན་རབ་མྱི་བོ་ཆེ།ཞེས།སྟོན་པ་མཆོག་གི་འཁྲུངས་ཡུལ་གསལ་སྟོན་བྱས་པ་འདི་ཚོར་ཕྱོགས་གཞན་གྱི་རིག་གནས་ལོ་རྒྱུས་ཀྱི་ཤུགས་ཅན་ཐེབ་དོན་མེད།ཡང་མཁས་པ་དཔལ་ཆེན་གྱི་ཁམས་འགྲེལ་ནས་འོད་ཀྱི་ལྷ་རི་སྤོ་མཐོན་ནི་ཆུ་མིག་བརྒྱད་ཅུ་རྩ་གཉིས་འཁྲུངས་པའི་མགོར་ཡིན་སྐོར་བཞེེད་པས།ཆུ་མིག་བརྒྱད་ཅུ་རྩ་གཉིས་ནི་ཀླུ་སྒྲུབ་ཡེ་ཤེས་སྙིང་པོའི་སྒྲུབ་གནས་ཡིན་ལ་དེ་ཉིད་ཡར་ཆབ་གཙང་པོའི་སྟོད་བོད་དང་ཞང་ཞུང་གི་ས་མཚམས་སུ་ཡོད་པ་སྐྱབས་སྟོན་གྱིས་བཞེད།